
Nr.74, datë 17.2.2007

PËR SHPRONËSIMIN, PËR INTERES PUBLIK, TË PRONARëVE TË PASURIVE TË PALUAJTSHME, PRONË PRIVATE, QË PREKEN NGA NDËRTIMI DHE REHABILITIMI I SEGMENTIT RRUGOR SHKODËR-VELIPOJË

Në mbështetje të nenit 100 të Kushtetutës, të neneve 5, pika 1, 20 e 21 të ligjit nr.8561, datë 22.12.1999 “Për shpronësimet dhe marrjen në përdorim të përkohshëm të pasurisë pronë private, për interes publik”, dhe të nenit 8 të ligjit nr.9464, datë 28.12.2005 “Për Buxhetin e Shtetit të vitit 2006”, të ndryshuar, me propozimin e Ministrit të Punëve Publike, Transportit dhe Telekomunikacionit, Këshilli i Ministrave

VENDOSI:

1. Shpronësimin, për interes publik, të pronarëve të pasurive të paluajtshme, pronë private, që preken nga ndërtimi dhe rehabilitimi i segmentit rrugor Shkodër-Velipojë.
2. Shpronësimi të bëhet në favor të Drejtorisë së Përgjithshme të Rrugëve.
3. Pronarët e pasurive të paluajtshme, që shpronësohen, të kompensohen në vlerë të plotë, sipas masës përkatëse, që paraqitet në tabelën, që i bashkëlidhet këtij vendimi, për sipërfaqen 2 347 m2 tokë/arë, të vlerësuar me çmimin 500 lekë/m2, me vlerë të përgjithshme prej 1 173 500 (një milion e njëqind e shtatëdhjetë e tre mijë e pesëqind) lekësh, ullishtë, me sipërfaqe 240 m2 , me çmimin 500 lekë/ m2 me vlerë të përgjithshme prej 120 000 (njëqind e njëzet mijë) lekësh; kullotë, me sipërfaqe 2 561 m2 me çmimin 300 lekë/ m2, me vlerë 768 300 (shtatëqind e gjashtëdhjetë e tetë mijë e treqind) lekë; drufrutorë, me vlerë 196 600 (njëqind e nëntëdhjetë e gjashtë mijë e gjashtëqind) lekë, me një vlerë të përgjithshme shpronësimi prej 2 258 400 (dy milionë e dyqind e pesëdhjetë e tetë mijë e katërqind) lekësh.
4. Shpenzimet procedurale, në shumën 266 500 (dyqind e gjashtëdhjetë e gjashtë mijë e pesëqind) lekë, të përballohen nga Drejtoria e Përgjithshme e Rrugëve.
5. Vlera e përgjithshme e shpronësimit, prej 2 258 400 (dy milionë e dyqind e pesëdhjetë e tetë mijë e katërqind) lekësh, të përballohet nga llogaria speciale, e krijuar si transfertë kapitale për t’u përdorur për shpronësimet.
6. Shpronësimi të fillojë më 1.3.2007 dhe të përfundojë brenda 31.3.2007.
7. Drejtoria e Përgjithshme e Rrugëve të bëjë likuidimin e pronarëve, brenda afatit të parashikuar në pikën 6 të këtij vendimi.
8. Pronarët e përmendur në listën që i bashkëlidhet këtij vendimi, për të cilët është bërë shënimi “Plotësim dokumentacioni”, “Proces regjistrimi” dhe “Pretendim pronësie”, të kompensohen, për efekt shpronësimi, pasi të kenë paraqitur dokumentacionin e plotë të pronësisë pranë Drejtorisë së Përgjithshme të Rrugëve. Deri në këto çaste paratë do të qëndrojnë të bllokuara në bankë.
9. Ngarkohen Ministria e Punëve Publike, Transportit dhe Telekomunikacionit dhe Drejtoria e Përgjithshme e Rrugëve për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Sali Berisha

